ΓΡΑΠΤΗ ΕΡΩΤΗΣΗ E-2841/98

υποβολή: Carlos Carnero González (GUE/NGL) προς την Επιτροπή

(28 Σεπτεμβρίου 1998)

Θέμα: Δέσμευση του ισπανικού Υπουργείου Δημοσίων Έργων έναντι των Αυτόνομων Κοινοτήτων, τον Ιούλιο του 1998, σχετικά με τη διαδρομή του τραίνου υψηλής ταχύτητας μεταξύ Madrid-Valladolid που συνεπάγεται την κατασκευή σήραγγας.

Τη Δευτέρα 27 Ιουλίου, σύμφωνα με πληροφορίες που δημοσιεύτηκαν στην εφημερίδα "El Mundo", το ισπανικό Υπουργείο Δημοσίων Έργων ανακοίνωσε στους προέδρους των Αυτόνομων Κοινοτήτων της Castilla-León και της Galicia ότι το υπουργείο θεωρεί ως πρωταρχική επιλογή για το σχέδιο τραίνου υψηλής ταχύτητας μεταξύ Madrid-Valladolid εκείνην που συνεπάγεται την κατασκευή σήραγγας μήκους άνω των 30 χιλιομέτρων κάτω από τη Sierra de Guadarrama. Το Υπουργείο ανακοίνωσε ότι, για την κατασκευή του έργου αυτού, πρόκειται να προκηρύξει τον Οκτώβριο δημόσιο διαγωνισμό ούτως ώστε οι ενδιαφερόμενες επιχειρήσεις να υποβάλουν τα σχέδιά τους, να εκπονηθεί μελέτη οικονομικής και τεχνικής βιωσιμότητας και να ληφθεί τελική απόφαση. Ο Πρόεδρος της Αυτόνομης Κοινότητας της Μαδρίτης εξέφρασε την ικανοποίησή του για την συγκεκριμένη απόφαση της κεντρικής κυβέρνησης.

Η γνωστοποίηση των γεγονότων αυτών προκάλεσε και πάλι την έντονη ανησυχία της κοινής γνώμης και, ιδίως, των διαφόρων οικολογικών κύκλων, δεδομένου ότι η προαναφερθείσα διαδρομή της σιδηροδρομικής γραμμής, όπως και άλλες εναλλακτικές διαδρομές που προτάθηκαν στο παρελθόν, θα έχει επιπτώσεις σε ζώνες μεγάλου φυσικού ενδιαφέροντος της Αυτόνομης Κοινότητας της Μαδρίτης. Οι ίδιοι αυτοί κύκλου εκτιμούν ότι πριν από την εκπόνηση μελετών οικονομικής και τεχνικής βιωσιμότητας θα πρέπει να διερευνηθούν σοβαρά οι περιβαλλοντικές επιπτώσεις που θα έχει η κατασκευή σήραγγας στην προαναφερθείσα διαδρομή του τραίνου υψηλής ταχύτητας.

Έχοντας υπόψη την ερώτηση Ε-0604/98(1) και τις απαντήσεις που δόθηκαν στη συνέχεια, καθώς και τον επίσημο φάκελο που άνοιξε η Επιτροπή με αριθμό καταχώρησης 98/2143, υποβάλλω τα ακόλουθα ερωτήματα:

1. Γνωρίζει η Επιτροπή τις προαναφερόμενες τελευταίες πληροφορίες και, σε περίπτωση που δεν τις γνωρίζει, δεν θεωρεί ότι η ισπανική κυβέρνηση όφειλε να έχει θέσει υπόψη της τα σχετικά στοιχεία, δεόντως και εγκαίρως;

2. Σε κάθε περίπτωση, δεν κρίνει η Επιτροπή ότι, λαμβάνοντας υπόψη τα πασίγνωστα χαρακτηριστικά του εξαιρετικού φυσικού πλούτου της προαναφερθείσας περιοχής, θα πρέπει προηγουμένως να εκπονηθεί κατά προτεραιότητα μελέτη περιβαλλοντικών επιπτώσεων (σύμφωνα με ό,τι προβλέπεται από τις αντίστοιχες κοινοτικές Οδηγίες) πριν από την προκήρυξη δημόσιου διαγωνισμού οικονομικής βιωσιμότητας;

3. Δεν πιστεύει η Επιτροπή ότι η Κυβέρνηση θα πρέπει να εξαρτήσει από τα συμπεράσματα της μελέτης αυτής, και όχι αποκλειστικά από το τεχνικό και οικονομικό σκεπτικό, την τελική απόφαση για τη διαδρομή του τραίνου υψηλής ταχύτητας μεταξύ Madrid-Valladolid; που συνεπάγεται την κατασκευή σήραγγας μήκους άνω των 30 χλμ. κάτω από την Sierra Guadarrama;

4. Πιστεύει η Επιτροπή ότι τόσο το Υπουργείο Δημοσίων Έργων όσο και η τοπική κυβέρνηση της Αυτόνομης Κοινότητας της Μαδρίτης, θα πρέπει να ξεκινήσουν, ταχύτατα, δημόσιο διάλογο με τους ενδιαφερόμενους και θιγόμενους από το πρόβλημα αυτό τομείς;

5. Σε τι ενέργειες πρόκειται να προβεί η Επιτροπή για να διερευνήσει τα ανωτέρω επισημανθέντα γεγονότα και για να εξασφαλίσει, ενδεχομένως, τον απόλυτο σεβασμό της κοινοτικής νομοθεσίας σε θέματα περιβάλλοντος, ενόψει της ανακοίνωσης ότι επίκειται η προκήρυξη του προαναφερθέντος δημόσιου διαγωνισμού;

Απάντηση της κας Bjerregaard εξ ονόματος της Επιτροπής

(18 Νοεμβρίου 1998)

Η Επιτροπή ενημερώνει το Αξιότιμο Μέλος του Κοινοβουλίου ότι το έργο αυτό ανήκει στον Ατλαντικό κλάδο του έργου προτεραιότητας 3 του Έσσεν για τα διευρωπαϊκά δίκτυα μεταφορών (ΤΕΝ): νότιος σιδηροδρομικός συρμός υψηλής ταχύτητας (Μαδρίτη-Βικτόρια-Bilbao-Dax).

Η Επιτροπή δεν έχει υπόψη της τα νέα δεδομένα που ανάφερε το Αξιότιμο Μέλος του Κοινοβουλίου. Δεδομένου ότι δεν διαθέτει ακριβείς πληροφορίες για τα γεγονότα αυτά, η Επιτροπή δεν είναι επί του παρόντος σε θέση να απαντήσει στις ερωτήσεις που θέτει το Αξιότιμο Μέλος του Κοινοβουλίου.

Προκειμένου να συγκεντρώσει διευκρινιστικές πληροφορίες για τα γεγονότα στα οποία αναφέρεται η παρούσα γραπτή ερώτηση, η Επιτροπή απηύθηνε αίτημα ενημέρωσης προς τις ισπανικές αρχές. Εν πάση περιπτώσει οι ισπανικές αρχές έχουν την υποχρέωση να εφαρμόσουν την κοινοτική νομοθεσία σε ό,τι αφορά τις επιπτώσεις στο περιβάλλον.

(1) ΕΕ C 386 της 11.12.1998, σελ. 28.